text: Vildt løb på 120 meter
  25 marts 2015 kl. 07.08
  Distancen er kun 120 meter. Men det kan være hårdt nok alligevel, for man har sin kommende ægtefælle på ryggen.
  Nogen styrter, nogen må gå til sidst i stedet for at løbe ? men alle kæmper for at komme i mål: Lørdag er der for fjerde gang brudeløb på strøget i Vejle.
  Kommende brudgomme løber med deres kommende brud på ryggen 120 meter. Og det er hårdt.
  - Ved målstregen plejer brudgommene at stå og hive efter vejret, hvis de altså når så langt. Nogle styrter, andre vrider om på foden og nogle må gå, da det simpelthen bliver for hårdt at løbe med bruden på ryggen, siger citychef Michael Pedersen.
  Alle par løber med cykelhjelme, så de er beskyttede, hvis de snubler.
  - Vi forsøger at passe rigtig godt på deltagerne. Når løbet er i gang, bliver der virkelig kæmpet om æren og præmierne. Parrene har allerede vundet kærligheden, men der ingen tvivl om, at de også gerne vil øverst på sejrsskamlen i brudeløbet, siger Michael Pedersen.
  